Moron kolumnisti Karoliina Blackburn: ”Entä jos teini postaisi someen alastoman äitinsä kuvan?”

Viime viikolla yhdessä työssäni, istuin lukemassa teinihenkilölle ääneen suomalaista nuortenromaania. Kirjassa oli kohtaus, missä tyttö kuvaa kaveriaan vanhalla järjestelmäkameralla ja huomaa kaverin muistuttavan kovasti vanhempaansa ja heittää tälle repliikin: ” Sinun vanhempasi eivät ole sinun vanhempiasi.” Tämä on siis kirjailijan mainio assosiaatioväännös Kahlil Gibranin kuuluisasta runonpätkästä ” sinun lapsesi eivät ole sinun lapsiasi ”ja niin edelleen. Tätä sinunlapsesieivätolesinunlapsiasi-mantraa tapaa somessa paljon erilaisina juhlapäivinä, jolloin liikuttuneet vanhemmat kuvaavat nettiin jälkeläistensä koko koulu-uran kaikki kohokohdat dokumentteineen. Valistettuani teinikuulijaa tästä runosta ja hihkuttuani kirjailijan oivallukselle sinunvanhempasieivätolesinunvanhempiasi, tulee mieleen kysyä teinin mielipidettä siitä, että vanhemmat jakelevat lastensa elämän somessa. Hän ei vaivaudu vastaamaan, vaan tuhahtaa ja pyöräyttää silmiään. Mielipide ei jää minulle epäselväksi. Sitten keskustelumme lähtee laukalle. Mitä jos ilmiö olisikin toisin päin? Teinit alkaisivat postata vanhempiensa elämää Snappiin, Instaan, Twitteriin ja Facebookiin. Luvatta. Eikä pelkästään vanhempiensa, vaan setiensä, tätiensä ja isovanhempiensa edesottamuksia. Mies noron kourissa, vaatteet yrjössä. ”Voi isukkia. Siltä on päässyt puklu ja masu ollut pipinä viikonlopusta lähtien.” Nainen kylpyammeessa. Alasti tietenkin. ” Mammamuhveroinen tykkää kylpemisestä. ” Iäkkäämpi mies vessassa. ” Viikon ummetuksen jälkeen, fafa sai vatsansa toimimaan. ” Naishenkilö sohvalla nukkumassa ja vastaheränneenä, videoklippi. ” Äitiliini uuvahti ragettuaan, heräs, huomas meitsin kuvaamassa ja alkoi rageta uudestaan. Sylki roiskuu. Taitaa olla uhmaikä. LMAO ” Tämähän on ihan sketsimateriaalia. Menen kotiin ja ryhdyn lukemaan lasten oikeuksista someyksityisyyden suhteen. Ei naurata. Kuvio käännettynä näin päin tuntuu ihan absurdilta ja häpeän tajuaa heti. Lasten ja nuorten oikeudet ja tunteet yksityisyytensä suojaamisesta ovat ihan samat. Jos ajattelit vanhempana, että kuvat ovat harmittomia ja niihin ei tarvitse kysyä lupaa, olet väärässä. Lastensuojelun keskusliiton kyselyn tulokset lapsilta ja nuorilta itseltään on hyvää luettavaa. Se on kylmää kyytiä. Vanhemmille. Lupa pitää kysyä aina, koska (suoria sitaatteja haastatelluilta lapsilta ); ”kuvien jakaminen saattaa murskata jonkun itsetunnon”, ”ettei aleta kiusata nolon kuvan takia”, ”toisen kuvien laittaminen nettiin on väärin iästä riippumatta”, ”pelkään vaikuttaako työnsaantiin”, ”kuvat jäävät internettiin ja löytyvät sieltä aina”, ”kyllä meillä lapsillakin on oikeus yksityisyyteen” tai ”ei vanhempi voi tietää mikä kuva on lapsen mielestä nolo”. Ei kukaan vanhempi toimine ilkeyttään, vaan kenties ajattelemattomuuttaan. Kommenteissa tuli ilmi että ”vanhemmat vähemmän somea käyttävinä ovat ulkona siitä, mikä on ok ja mikä ei.” Siksi. Kysy aina lupa. Tai ”jätä kokonaan postaamatta.” Kirjoittaja on tamperelainen näyttelijä